РЕШЕНИЕ НА СЪВЕТА
от 14 март 2011 година
за определяне на позицията, която да бъде взета от Европейския съюз в рамките на петото заседание на Конференцията на страните по Ротердамската конвенция във връзка с измененията в приложение III към Ротердамската конвенция относно процедурата по предварително обосновано съгласие при международната търговия с определени опасни химични вещества и пестициди
(2011/162/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално членове 192 и 207 във връзка с член 218, параграф 9 от него,
като взе предвид предложението на Европейската комисия,
като има предвид, че:
(1)
С Решение 2006/730/ЕО (1) Европейският съюз е одобрил Ротердамската конвенция относно процедурата по предварително обосновано съгласие при международната търговия с определени опасни химични вещества и пестициди („Ротердамската конвенция“).
(2)
Съюзът прилага конвенцията чрез Регламент (ЕО) № 689/2008 на Европейския парламент и на Съвета от 17 юни 2008 г. относно износа и вноса на опасни химикали (2).
(3)
За да се гарантира, че държавите вносители се ползват със защитата, предоставяна от Ротердамската конвенция, необходимо и уместно е да бъде подкрепена препоръката на Комитета за преглед на химичните вещества по отношение на включването в приложение III към Ротердамската конвенция на хризотил-азбест (бял азбест), ендосулфан, алахлор и алдикарб. Тези четири вещества вече са забранени или строго ограничени в Съюза и следователно подлежат на изисквания към износа, които надхвърлят изискванията по Ротердамската конвенция.
(4)
Очаква се на петото заседание на Конференцията на страните по Ротердамската конвенция да бъдат взети решения за предлаганите изменения в приложение III. Съюзът следва да подкрепи приемането на тези изменения,
ПРИЕ НАСТОЯЩОТО РЕШЕНИЕ:
Член 1
Позицията, която да бъде взета от Съюза на петото заседание на Конференцията на страните по Ротердамската конвенция, е Комисията да подкрепи от името на Съюза, доколкото се отнася до въпросите от компетентността на Съюза, приемането на измененията в приложение III към Ротердамската конвенция относно процедурата по предварително обосновано съгласие при международната търговия с определени опасни химични вещества и пестициди (3), с оглед включването в него на хризотил-азбест (бял азбест), ендосулфан, алахлор и алдикарб.
Член 2
Адресат на настоящото решение е Комисията.
Съставено в Брюксел на 14 март 2011 година.